บขส. คาด ช่วงเย็นวันนี้ (29 ธ.ค.) จะมีผู้โดยสารเดินทางกว่า 58,000 คน ยืนยัน พร้อมรองรับทุกด้านไม่ให้มีผู้โดยสารตกค้าง
วันสุดท้ายของการทำงานช่วงเทศกาลส่งท้ายปีเก่าต้อนรับปีใหม่ ประชาชนและนักท่องเที่ยวเริ่มทยอยเดินทางกลับภูมิลำเนาและท่องเที่ยวช่วงเทศกาลปีใหม่ หลังรัฐบาลผ่อนคลายมาตรการการแพร่ระบาดโควิด-19 ส่งผลให้บรรยากาศการเดินทางภายในสถานีขนส่งผู้โดยสารกรุงเทพ (จตุจักร) หรือหมอชิต 2 กลับมาคึกคักและหนาแน่นอีกครั้ง โดยเฉพาะการจราจรหน้าบริเวณสถานีขนส่งและโดยรอบสถานี นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า ตั้งแต่ช่วงเช้าที่ผ่านมา เริ่มมีผู้โดยสารทยอยเดินทางมาโดยสารด้วยรถขนส่งสาธารณะที่สถานีขนส่งผู้โดยสารทุกแห่ง โดยเฉพาะที่หมอชิต จะคับคั่งเป็นพิเศษ ซึ่งคาดว่าช่วงเย็นวันนี้ (29 ธ.ค.) จะมีผู้โดยสารมาใช้บริการสูงสุดประมาณ 57,000-58,000 คน ซี่งสูงกว่าที่ประมาณการณ์ไว้ที่ 55,000 คน ทั้งนี้ จากการลงพื้นที่ตรวจความพร้อมในการอำนวยความสะดวกประชาชนเดินทางกลับในช่วงเทศกาลปีใหม่ 2566 พบว่า เมื่อคืนที่ 28 ธันวาคมที่ผ่านมามีผู้โดยสารใช้บริการถึง 56,000 คน พร้อมยืนยันว่า จะมีรถโดยสารเพียงรอรองรับผู้โดยสารได้ถึง 60,000 คนต่อวัน ซึ่งมีการสำรองรถโดยสารไว้ 600 คัน สำหรับประชาชนที่ไม่มีการจองตั๋วล่วงหน้า หรือ walk in มาซื้อตั๋วโดยสารได้ที่ช่องจำหน่ายตั๋วโดยตรงทั้งของ บขส. และรถร่วมบริการ ห้ามหลงเชื่อกลุ่มมิจฉาชีพซื้อตั่วผ่านช่องทางอื่นอย่างเด็ดขาดอย่างไรก็ตาม ยอมรับว่ายังมีความกังวลด้านการจราจรติดขัดบริเวณสถานีขนส่งผู้โดยสาร เพื่อไม่ให้ผู้โดยสารพลาดการเดินทางขอให้เดินทางมาล่วงหน้าก่อนออกเดินทางอย่างน้อย 2-3 ชั่วโมง ขณะเดียวกัน บขส. ได้จัดเตรียมพื้นที่พร้อมสิ่งอำนวยความสะดวกรองรับปริมาณผู้โดยสารแล้ว โดยเฉพาะการทำความสะอาดภายในอาคารสถานี รถโดยสาร ที่ดำเนินการทำความสะอาดโดยจิตอาสา บขส. เพื่อความอุ่นใจทั้งการเดินทางและมาตรการด้านสาธารณะสุข